<classify> MKOA wa Kigoma unatarajia kuongeza uzalishaji wa mazao ya nafaka kutokana na kutekelezwa kwa Mradi wa Tija Tanzania unaotekelezwa na mashirika matano yanayojihusisha na kilimo kwa ufadhili wa Shirikisho la Mapinduzi ya Kijani Afrika AGRA linalojihusisha na uendelezaji kilimo, ambao vijiji 38 Kigoma vinautekeleza.Wakizungumza katika mahojiano maalumu na gazeti hili, baadhi ya wakulima waliopata mafunzo na uwezeshaji wa namna ya kulima kilimo chenye tija, walisema wamepoteza muda mrefu kulima bila kufuata maelekezo ya kitaalamu, baada ya kuanza kushiriki Mpango wa Kilimo Tija Tanzania wameona manufaa yake.Mkulima wa mahindi katika Kijiji cha Kanazi Halmashauri ya Wilaya ya Kasulu, Moshi Hiza alisema baada ya msimu uliopita kujifunza kilimo chenye tija kupitia Mradi wa AGRA baada ya kushiriki kwenye shamba darasa, amelima kwenye shamba lake na msimu huu ambao unamalizika ameona matunda ya mafunzo aliyopata. Alisema kutokana na kulima kwa kufuata ushauri bora wa kitaalamu kuanzia kutayarisha shamba, matumizi ya mbegu bora na mbolea, shamba lake limekuwa moja ya vivutio vya wakulima kijijini hapo kujifunza kwake.Naye mkulima wa muhogo na mkazi wa Kijiji cha Nyakitonto katika Halmashauri ya Wilaya Kasulu, Linus Dominico alisema baada ya shamba lake kuleta tija kwa mihogo aliyopanda kuota kwa mafanikio makubwa, amekumbana na changamoto ya watu kungoa mazao yake kwa kuiba mbegu wakiamini aliyotumia ndiyo imeleta mafanikio. Kutokana na hilo, wamezungumza na uongozi wa kijiji na kutoa mwongozo kwa wakulima kupata mafunzo kutoka kwao kama wakulima wawezeshaji kwani wizi wa mazao yao kama mbegu haitawaletea mafanikio ya kutosha kama taratibu nyingine za kilimo tija hazitafuatwa.Mkulima wa mahindi Kijiji cha Msebehi Wilaya ya Uvinza, Suleiman Rumeya alisema amekuwa akifanya kazi ya kilimo kwa sehemu kubwa ya maisha yake, lakini mafunzo aliyopata kupitia mradi huo wa Tija Tanzania yataleta mapinduzi makubwa katika shughuli yake hiyo kwa kuongeza uzalishaji, lakini pia utasaidia kumuongezea kipato. Akizungumza kutekelezwa kwa Mradi wa Tija Tanzania, Ofisa Kilimo wa Halmashauri ya Wilaya ya Kasulu, Faidaya Misango alisema mapinduzi ya kilimo yanayofanywa kupitia mradi huo ni mipango ya serikali ambao wadau wa maendeleo wanachangia utekelezaji, na kukiri mradi umeleta mafanikio makubwa kwenye kilimo wilayani humo.Misango alisema halmashauri zinakabiliwa na upungufu mkubwa wa wataalamu wa ugani hivyo wakulima wanaofundishwa na kusimamiwa kutekeleza miradi ya kilimo kwenye mashamba yao wanatumiwa kama wawezeshaji mpango ambao umeanza kuzaa matunda na wakulima wengi kuhamasika kushiriki kwenye kilimo kinachozingatia maelekezo ya kitaalamu na hivyo kuongeza uzalishaji.Mratibu wa Mradi wa Tija Tanzania mkoani Kigoma kutoka AGRA, Donald Mizambwa alisema mradi ulianza Septemba 2017 ukiwa na mashirika matano ya Watanzania yanayojishughulisha na kilimo ambacho hutumika kwa ajili ya kuwafikia wakulima wakiwa wamegawanyika kwenye vipengele vitano.Alitaja vipengele hivyo kuwa ni elimu kupitia vipindi vya redio unaosimamia na Farm Radio International, ushauri wa matumizi ya mbegu na mbolea kinachosimamiwa na RUCCODIA, suala la masoko kipengele kinachosimamiwa na Taasisi ya Faida Mali, Nyakitonto Youth inayojihusisha na elimu kupitia mashamba darasa na TCCIA kuona namna wanawashawishi wakulima kutumia fursa hiyo kujiingizia kwenye shughuli za kilimo kama biashara.  <topic>: kitaifa 